HU Az Európai Unió Hivatalos Lapja L 341/69

A BIZOTTSÁG VÉGREHAJTÁSI HATÁROZATA

(2013. december 17.)

a Fogyasztó-, Egészség- és Élelmiszerügyi Végrehajtó Ügynökség létrehozásáról és a 2004/858/EK határozat hatályon kívül helyezéséről

(2013/770/EU)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (1) és különösen annak 3. cikkére,

mivel:

(1) Az 58/2003/EK rendelet felhatalmazza a Bizottságot arra, hogy jogköröket ruházzon át a végrehajtó ügynökségekre, hogy azok a nevében és felelősségére egy uniós program vagy projekt egészét vagy egy részét végrehajtsák.

(2) A végrehajtó ügynökségek program-végrehajtási feladatokkal való megbízásának célja lehetővé tenni a Bizottság számára, hogy azon elsődleges tevékenységeire és feladataira összpontosítson, amelyek nem ruházhatók át, anélkül hogy lemondana az említett végrehajtó ügynökségek által irányított tevékenységek feletti ellenőrzésről, és megtartva az e tevékenységekért viselt végső felelősséget.

(3) A programvégrehajtással kapcsolatos feladatok végrehajtó ügynökségre való átruházásakor egyértelműen külön kell választani egyfelől a – szakpolitikai megfontolásokon alapuló döntések meghozatala során nagyon gondos mérlegelést igénylő – programozási szakaszokat, amelyet a Bizottság végez, másfelől a program végrehajtását, amely feladattal a végrehajtó ügynökséget indokolt megbízni.

(4) A Bizottság a 2004/858/EK határozattal (2) létrehozta a Közegészségügyi Program Végrehajtó Hivatalát (a továbbiakban: Hivatal), amelyet a 2003. január 1-jétől2008. december 31-ig tartó időszakra megbízott az 1786/2002/EK európai parlamenti és tanácsi határozat (3) által elfogadott, közegészségügyre vonatkozó közösségi cselekvési program igazgatásával.

(5) Ezt követően a Bizottság több ízben módosította a Hivatal megbízatását, kiterjesztve azt új projektek és programok irányítására. A 2008/544/EK bizottsági határozat (4) a „Közegészségügyi Program Végrehajtó Hivatalát”„Egészség- és Fogyasztóügyi Végrehajtó Ügynökséggé” (a továbbiakban: Ügynökség) módosította, mandátumát 2015. december 31-ig meghosszabbította és kiegészítette az 1350/2007/EK európai parlamenti és tanácsi határozattal (5) elfogadott közegészségügyi programmal (2008–2013), az 1926/2006/EK európai parlamenti és tanácsi határozattal (6) elfogadott fogyasztóvédelmi programmal (2007–2013), valamint a 2000/29/EK tanácsi irányelv (7) és a 882/2004/EK európai parlamenti és tanácsi rendelet (8) hatálya alá tartozó élelmiszer-biztonsági képzésre vonatkozó intézkedések végrehajtásával. A 2012/740/EU bizottsági végrehajtási határozat (9) az Ügynökség tevékenységi körét kiterjesztette a tagállamokon kívüli képzési intézkedésekre, valamint az Ügynökséget megbízta a C(2012) 1548 bizottsági határozat (10) és az 1905/2006/EK európai parlamenti és tanácsi rendelet (11) 22. cikke (1) és (3) bekezdésének hatálya alá tartozó, az élelmiszer-biztonsági képzésre vonatkozó intézkedések irányításával. A határozat továbbá megbízta az Ügynökséget az 1025/2012/EU rendelet (12) hatálya alá tartozó, az Európai Szövetség a Fogyasztók Képviseletének Összehangolására a Szabványosításban elnevezésű szervezettel (ismertebb nevén: ANEC) kötött egyezmény irányításával.

(6) A 2004/858/EK határozattal létrehozott Ügynökség bizonyította hatékonyságát és eredményességét. Külső tanácsadók időközi értékelést készítettek a Közegészségügyi Program Végrehajtó Hivataláról (2008 júliusa óta Egészség- és Fogyasztóügyi Végrehajtó Ügynökség). A 2010. decemberi végleges jelentés értelmében a közegészségügyi program végrehajtásával kapcsolatos feladatokat az Ügynökség hatékonyabban tudná elvégezni, miközben a szóban forgó közösségi programok és intézkedések általános irányítását a Bizottság biztosítaná.

(7) A Bizottság 2011. június 29-i, „Az Európa 2020 stratégia költségvetése” című közleményében (13) javasolta a következő többéves pénzügyi keretből támogatott uniós programok végrehajtása során a már meglévő végrehajtó ügynökségek fokozottabb igénybe vételét.

(8) Az 58/2003/EK rendelet 3. cikkének (1) bekezdésével összhangban elvégzett költség-haszon elemzés (14) azt mutatta, hogy az Ügynökségnek a fogyasztóvédelmi programmal, a közegészségügyi programmal és az élelmiszer-biztonsági képzésre vonatkozó intézkedésekkel kapcsolatos program-végrehajtási feladatokkal való megbízása jelentős minőségi és mennyiségi előnyökkel járna ahhoz képest, mint ha az új programokra vonatkozó valamennyi feladat irányítása a Bizottságon belül valósulna meg. A három említett utódprogram összhangban van az Ügynökség megbízatásával és feladatával, és ezáltal az Ügynökség tevékenységének folytatását jelentik. Az Ügynökség az évek során kompetenciára, készségekre és kapacitásra tett szert az említett programok irányítása terén. Ezért mind a Bizottság, mind a program kedvezményezettjei részesülnének az Ügynökségnél felhalmozódott tapasztalat és szakértelem, illetve az abból adódó termelékenység-növekedés jelentette előnyökből, különös tekintettel a kiváló programirányításra, az eljárások egyszerűsödésére és a jobb minőségű szolgáltatásnyújtásra (a szerződéskötési idő csökkenése és a kifizetések kisebb késedelme). Az idők során az Ügynökség hatékony csatornákat alakított ki, hogy biztosítsa a kedvezményezettekkel való szoros kapcsolatot, valamint az Uniónak az érintett programok támogatójaként való láthatóságát. A programirányítás Ügynökségre való átruházása révén biztosítható a folytonosság a jelenlegi programok kedvezményezettjei és valamennyi érdekelt számára. A Bizottság általi teljes irányításra való átállás megszakítaná ezt a folytonosságot. A Bizottság általi teljes irányításhoz képest a programirányítás Ügynökségre való átruházása a hatékonyság terén a 2014 és 2024 közötti időszakban a becslések szerint 14 millió EUR megtakarítást eredményezne.

(9) A végrehajtó ügynökségek egységes arculatának biztosítása érdekében a Bizottság az ügynökségek új megbízatásainak kidolgozása során lehetőség szerint szakpolitikai területek alapján szervezte meg azok munkáját.

(10) Az 1350/2007/EK határozattal elfogadott közegészségügyi program (2008–2013), az 1926/2006/EK határozattal elfogadott fogasztóvédelmi program (2007–2013), a 2000/29/EK irányelv, a 882/2004/EK rendelet, az 1905/2006/EK rendelet és a C(2012) 1548 határozat hatálya alá tartozó élelmiszer-biztonsági képzésre vonatkozó intézkedések, az 1025/2012/EU rendelet hatálya alá tartozó, az ANEC-kel kötött egyezmény irányítása – ezek mindegyikének végrehajtását jelenleg az ügynökség végzi –, továbbá a fogyasztóvédelmi program (2014–2020) (15), a közegészségügyi program (2014–2020) (16), valamint a 882/2004/EK rendelet és a 2000/29/EK irányelv hatálya alá tartozó élelmiszer-biztonsági képzésre vonatkozó intézkedések irányítása olyan szakmai projektek végrehajtását foglalja magában, amelyekhez nincs szükség politikai döntéshozatalra, és a teljes projektciklusban magas szintű szakmai és pénzügyi kompetenciát igényel.

(11) Az Ügynökség felel az adminisztratív és logisztikai háttérszolgáltatások biztosításáért különösen azokban az esetekben, amikor e szolgáltatások központosítása további költséghatékonysági megtakarítást és méretgazdaságosságot eredményezne.

(12) E határozat és az érintett programok megfelelő időben történő, következetes végrehajtása érdekében biztosítani kell, hogy az Ügynökség az érintett programok végrehajtásával összefüggő feladatait e programok hatálybalépésének függvényében, azok hatálybalépésének időpontjától ellássa.

(13) Létre kell hozni a Fogyasztó-, Egészség- és Élelmiszerügyi Végrehajtó Ügynökséget. Az Ügynökség felváltja a 2004/858/EK határozattal létrehozott végrehajtó hivatalt és annak jogutódjává válik. Az Ügynökségnek az 58/2003/EK rendeletben megállapított alapszabálynak megfelelően kell működnie.

(14) Ezért a 2004/858/EK határozatot hatályon kívül kell helyezni, és átmeneti rendelkezéseket kell elfogadni.

(15) Az e határozatban előírt rendelkezések összhangban vannak a Végrehajtó Ügynökségek Bizottságának véleményével,

ELFOGADTA EZT A HATÁROZATOT:

1. cikk

Az Ügynökség létrehozása

A 2014. január 1. és 2024. december 31. közötti időszakra létrejön a Fogyasztó-, Egészség- és Élelmiszerügyi Végrehajtó Ügynökség (a továbbiakban: Ügynökség), amely felváltja a 2004/858/EK határozattal létrehozott végrehajtó hivatalt és annak jogutódjává válik; alapszabályára az 58/2003/EK rendelet irányadó.

2. cikk

Székhely

Az Ügynökség székhelye Luxembourg.

3. cikk

Célkitűzések és feladatok

(1) Az Ügynökség a következő uniós programok egyes részeinek a végrehajtásáért felelős:

a) fogyasztóvédelmi program 2014–2020;

b) közegészségügyi program 2014–2020;

c) a 2000/29/EK irányelv és a 882/2004/EK rendelet hatálya alá tartozó élelmiszer-biztonsági képzésre vonatkozó intézkedések.

Az első albekezdést az egyes programok hatálybalépésétől függően, azok hatálybalépésének időpontjától kell alkalmazni.

(2) Az Ügynökség a következő programok és fellépések fennmaradó intézkedéseinek végrehajtásáért felelős:

a) fogyasztóvédelmi program 2007–2013;

b) közegészségügyi program 2008–2013;

c) a 2000/29/EK irányelv, a 882/2004/EK rendelet, az 1905/2006/EK rendelet és a C(2012) 1548 határozat hatálya alá tartozó élelmiszer-biztonsági képzésre vonatkozó intézkedések;

d) az 1025/2012/EU rendelet hatálya alá tartozó, az Európai Szövetség a Fogyasztók Képviseletének Összehangolására a Szabványosításban elnevezésű szervezettel (ANEC) kötött egyezmény irányítása.

(3) Az Ügynökség az (1) és (2) bekezdésben említett intézkedésekhez és uniós programok egyes részeihez kapcsolódó következő feladatok végrehajtásáért felelős:

a) a Bizottság által elfogadott megfelelő munkaprogramok alapján irányítja a programvégrehajtás valamennyi vagy egyes szakaszait, továbbá konkrét projektek valamennyi vagy egyes szakaszait a teljes projektciklus során, amennyiben a Bizottság erre felhatalmazta a felhatalmazó jogi aktusban;

b) elfogadja a bevételekkel és a kiadásokkal kapcsolatos, a költségvetés végrehajtását szolgáló jogi aktusokat, továbbá elvégzi a program igazgatásához szükséges műveleteket, amennyiben a Bizottság erre felhatalmazta a felhatalmazó jogi aktusban;

c) támogatást nyújt a programvégrehajtáshoz, amennyiben a Bizottság erre felhatalmazta a felhatalmazó jogi aktusban.

(4) Az Ügynökség a programvégrehajtásért felelős szervek javára, az érintett program hatályának megfelelően felelhet az adminisztratív és logisztikai háttérszolgáltatások biztosításáért, amennyiben a felhatalmazó jogi aktus arról rendelkezik.

4. cikk

A kinevezések időtartama

(1) Az irányítóbizottság tagjainak kinevezése két évre szól.

(2) Az igazgató kinevezése négy évre szól.

5. cikk

Felügyelet és jelentéstételi kötelezettség

Az Ügynökség a Bizottság felügyelete alatt működik, és – a felhatalmazó jogi aktusban előírt módon és gyakorisággal – rendszeresen beszámol a felelősségi körébe tartozó uniós programoknak vagy azok részeinek a végrehajtásáról.

6. cikk

A működési költségvetés végrehajtása

Az Ügynökség működési költségvetését az 1653/2004/EK rendelet (17) rendelkezéseinek megfelelően hajtja végre.

7. cikk

Hatályon kívül helyezés és átmeneti rendelkezések

(1) A 2004/858/EK határozat 2014. január 1-jével hatályát veszti. A hatályon kívül helyezett határozatra történő hivatkozásokat erre a határozatra történő hivatkozásoknak kell tekinteni.

(2) Az Ügynökség a 2004/858/EK határozattal létrehozott végrehajtó ügynökség jogutódjának minősül.

(3) A kirendelt tisztviselőknek a felhatalmazó okiratban meghatározott besorolása felülvizsgálatának sérelme nélkül e határozat nem érinti az Ügynökség személyi állományának – beleértve az igazgatót – jogait és kötelezettségeit.

8. cikk

Hatálybalépés

Ez a határozat az Európai Unió Hivatalos Lapjában való kihirdetését követő napon lép hatályba.

Ezt a határozatot 2014. január 1-jétől kell alkalmazni.

Kelt Brüsszelben, 2013. december 17-én. a Bizottság részéről az elnök José Manuel BARROSO

(1) HL L 11., 2003.1.16., 1. o.

(2) A Bizottság 2004. december 15-i 2004/858/EK határozata az 58/2003/EK tanácsi rendelet alkalmazásában a közegészségügy területén tett közösségi fellépés igazgatására Közegészségügyi Program Végrehajtó Hivatala néven végrehajtó hivatal létrehozásáról (HL L 369., 2004.12.16., 73. o.).

(3) Az Európai Parlament és a Tanács 2002. szeptember 23-i 1786/2002/EK határozata a közegészségügyre vonatkozó közösségi cselekvési program (2003–2008) elfogadásáról (HL L 271., 2002.10.9., 1. o.).

(4) A Bizottság 2008. június 20-i 2008/544/EK határozata a 2004/858/EK határozatnak a Közegészségügyi Program Végrehajtó Hivatala Egészség- és Fogyasztóügyi Végrehajtó Ügynökséggé történő átalakítása céljából történő módosításáról (HL L 173., 2008.7.3., 27. o.).

(5) Az Európai Parlament és a Tanács 2007. október 23-i 1350/2007/EK határozata az egészségügyre vonatkozó második közösségi cselekvési program (2008–13) létrehozásáról (HL L 301., 2007.11.20., 3. o.).

(6) Az Európai Parlament és a Tanács 2006. december 18-i 1926/2006/EK határozata a fogyasztóvédelmi politika területén közösségi cselekvési program (2007–2013) létrehozásáról (HL L 404., 2006.12.30., 39. o.).

(7) A Tanács 2000. május 8-i 2000/29/EK irányelve a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről (HL L 169., 2000.7.10., 1. o.).

(8) Az Európai Parlament és a Tanács 2004. április 29-i 882/2004/EK rendelete a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről (HL L 165., 2004.4.30., 1. o.).

(9) A Bizottság 2012. november 29-i 2012/740/EU végrehajtási határozata a 2008/544/EK határozat által az 58/2003/EK tanácsi rendelet alkalmazásában az Egészség- és Fogyasztóügyi Végrehajtó Ügynökség létrehozása céljából módosított 2004/858/EK határozat módosításáról (HL L 331., 2012.12.1., 50. o.).

(10) A Bizottság 2012. március 15-i C(2012) 1548 határozata a külkereskedelmi kapcsolatok terén megvalósuló projektek – többek között a harmadik országok piacaira jutás és a kereskedelmi támogatások terén megvalósuló kezdeményezések – esetében finanszírozási határozatnak minősülő 2012-es munkaprogram elfogadásáról.

(11) Az Európai Parlament és a Tanács 2006. december 18-i 1905/2006/EK rendelete a fejlesztési együttműködés finanszírozási eszközének létrehozásáról (HL L 378., 2006.12.27., 41. o.).

(12) Az Európai Parlament és a Tanács 2012. október 25-i 1025/2012/EU rendelete az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről (HL L 316., 2012.11.14., 12. o.).

(13) A Bizottság közleménye az Európai Parlamentnek, a Tanácsnak, a Gazdasági és Szociális Bizottságnak és a Régiók Bizottságának – Az Európa 2020 stratégia költségvetése, COM(2011) 500 végleges.

(14) Cost Benefit Analysis for the delegation of certain tasks regarding the implementation of Union Programmes 2014-2020 to the Executive Agencies (A 2014–2020 közötti uniós programok végrehajtásával kapcsolatos egyes feladatok végrehajtó ügynökségekre való átruházásának költség-haszon elemzése) (2013. augusztus 19-i végleges jelentés).

(15) A Bizottság 2011. november 9-i COM(2011) 707 javaslata: az Európai Parlament és a Tanács rendelete a 2014–2020 közötti időszakra vonatkozó fogyasztóvédelmi programról.

(16) A Bizottság 2011. november 9-i COM(2011) 709 javaslata: az Európai Parlament és a Tanács rendelete az Egészségügy a növekedésért program, az egészségügyre vonatkozó harmadik többéves uniós cselekvési program (2014–2020) létrehozásáról.

(17) A Bizottság 2004. szeptember 21-i 1653/2004/EK rendelete a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló 58/2003/EK tanácsi rendelet alkalmazásában a végrehajtó hivatalok pénzügyi szabályzásáról (HL L 297., 2004.9.22., 6. o.).